Sejarah Iban
Tusun Ke-24   LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus| University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. TINDIN ‘PIMPIN BRAGAH NGINDANG’ Lau Moa Anak Numpi nya apai Chaong ti beranakka siku Tuai Iban ke berani sereta tebilang benama Tindin ‘Pimpin Bragah Ngindang’ ti mungkar  menua Batang Paku. Di Batang Skrang Chaong seduai Lantong beranak ke Tindin ti bensumbar ‘Pimpin Bragah Ngindang’.  Sebedau Tindin matak bala iya pindah mungkar menoa Batang Paku, sida diau di Tembawai Kelang, enda jauh ari nanga Sungai Enteban, pati sungai Batang Skrang. Sida  diau mendam lalu bumai betaun, betanam betupi enggau begiga lauk sebelah kampung puang. Kelimpah ari nya sida mega berasai idup senang lantang begigaka ikan sebelah ai sungai dalam kandang menua sida iya. Lebuh ti agi diau mendam ba menua Enteban di Batang Skrang, Tindin bisi mimpi asai ke bejalai nengah sebatang jalai ti besai amai. Udah apus jalai nya tengah iya, maya nya iya asai ke rembus ba sebatang jalai besai ti endur  iya tepedaka perungu daun isang mayuh amai digantung orang ba tisi jalai. Maya nya mega, iya meda orang mayuh amai  beterudus nurun mandi ke ai sungai. Udah nya iya nyau asai ke bediri ba tebing ai, ngemataka bala orang ti mandi ba sungai nya. Maya ti ngemataka orang dia mandi, iya pan tepedaka indai tuai orang seiku ti baru udah tembu badu mandi. Indai tuai orang nya pan tepedaka Tindin. “Endai… lalu mih Tindin, betul nuan datai ditu lebuh aku baru udah tembu mandi. Nah, tu batu perunsut kena nuan mandi lagi. Tu mih pengaruh tau dikena nuan matak serang. Kami nemu  nuan selalu dikachau bansa Beketan di menua baru kita ditu, Tindin. Taja pia nuan anang takut bempu menua Skrang tu. Berengkah ari diatu nyentuk ke tujuh serak peturun nuan deka nyadi tuai kayau ti berani sereta kering jemah ila. Aku tu Indai Keling.” Maya Tindin deka nimbal jaku indai tuai orang nya, iya pan tedani. Batu ubat nya tadi agi mengkang digenggam iya.  Enda lama udah nya, Tindin mansang ngayau malas kayau anak bansa Beketan nitihka  apai iya Chaong. Lebuh sida merau ngili Batang Skrang, ari Tanjong Lipat ke ili, perau iya enggau perau apai iya Chaong seruran berumpak berari deka dulu. Enda jauh agi ari Nanga Skrang, lebuh sida benung berumpak, kemudi perau Tindin  kena kait unak ti melulur ari langit. Unak nya disimpung Tindin lalu putus nyadi batu. Bekabih amai enggau duri jelai nya tadi. Diambi iya batu nya, peda iya tinggal tujuh kengkang. Batu nya lalu nyadi pengaruh lalu ditaruh iya teguh-teguh. Maya ti diau mendam di Tanjung Lipat, Chaong parai tuai. Nya alai anak iya ti benama Tindin ke besumbar Pimpin Beragah Ngindang angkat ari Tanjong Lipat enggau nembiak iya pindah ke ulu Skrang lalu berumah di Nanga Akop. Maya ti diau mendam di menua nya  rumah panjai sida selalu tasah tusah bendar laban dikachau bansa Beketan ke endang udah dulu nguan menua nya. Nya alai sida seruran bejaga-jaga ari serang bansa Baketan. Enti sida nurun ke umai tauka begiga lauk di sungai tauka sebelah tanah sida seruran bisi orang ke lelaki nyaga sida ke indu. Sida mega suah amai tinduk dalam perau lalu belabuh di puak ai kena ngelarika diri ari kachau bansa Beketan ke selalu datai nyerang sida ngena sumpit ti belaja ipuh. PINDAH NGAGAI MAYUH BENGKAH MENUA Nyau puas ke merinsa baka nya Tindin pan mai nembiak iya pindah baru ngagai menua ti dikumbai Seraka Dua dalam sungai Tebat, pati Batang Skrang. Sekumbang sida ke diau dia, baka nya mega penusah sida laban agi dikachau bala Beketan. Nya ti ngujungka sida pindah baru ngagai Nanga Enteban lalu berumah di Meram. Sekumbang  ti diau dia, sida makin balat amai dikayau bala Baketan. Nya alai, sida pan  pindah ke ulu agi ngagai ulu Sungai Enteban lalu berumah di Batang Galau. Lebuh ti bumai betaun ti di ulu Galau Wong  ba tanah ke dikumbai Sungai Lungun, Tanah Degum, nya baru sida nadai agi dikachau bala munsuh. Tang deh lebuh tu enda mukai-mukai rumah Maling ‘Buau Nyada’,  menantu Buau Lembu dialahka Beketan ti betuaika Chagik. Maya munsuh ke ngalahka rumah Maling nya, sida enda nyerang rumah Tindin laban dipelepa Bunga Nuing ngena ragai sekayu. Nya kebuah rumah Tindin enda dipeda munsuh.  Lebuh  ke agi diau di ulu Enteban, Tindin manjuk burung sebelah kaki bukit tisi umai iya di Bukit Ensanga antara ulu Enteban enggau ulu Sungai Buai, pati Sungai Padeh. Lebuh iya ngabas panjuk pagi seiti, peda iya  amba panjuk iya nyintak papung kayu memagang. Dua tiga hari udah nya  lebuh iya ngabas panjuk iya baru, agi baka nya ga semua panjuk iya nya. “Sapa mensia, antu, jelu ti berani ngachau panjuk aku tu,” pia ku Tindin bejaku kediri, muchau nengali. “Lagi kita ensepi asai…!” TUAI BEKETAN BATANG PAKU Nyau kepuas ti dikeduan orang baka nya, malam seiti Tindin pan bemalam ba langkau umai iya laban deka ngipa orang ke beduan iya nya. Tumu pagi hari nya, lebuh iya ngabas panjuk, iya pan  tepedaka orang siku ti benung ngumpul burung ke ulih panjuk iya nya. Udah ngulihka burung ari panjuk iya nya, orang nya tadi lalu nyintak dan kayu ba panjuk iya nya. Meda baka nya Tindin pan numbuk  orang ti ngachau panjuk iya nya ngena beruak buluh perin tang salah. Nyepi diri bisi orang nyerang, orang nya pan malas. Seduai pan berekak sereta belaban bepantap. Lama seduai bepantap lalu sama-sama deka munuh pangan diri tang belah rutan ga; seduai sama bela enda tealahka pangan diri. Meda baka nya Tindin pan irau sereta alit ati lalu bejaku enggau munsuh iya nya. “Sapa nama dek tu? Pama amai dek …, nih!” ku Tindin. “Aku tu mih tuai Beketan ari Batang Paku. Nama aku Entinggi ti bensumbar Keti Aur Tulang. Kati ku nama nuan, dih? Kati alai nuan berani nujah menua kami?” ku Entinggi. “Aku tu mih Tindin ti bensumbar  Bragah Ngindang. Sangka dek sapa aku tu!” ku Tindin. “Apo nih…, patut tua sama enda tealahka pangan diri bebunuh laban tua sama ditulung indai Keling,” ku Entinggi. Seduai pan badu bepantap. Seduai pan sama bela mulaika diri nengah jalai diri empu. Kira-kira seminggu udah nya Tindin bisi ninga pasal pemanah sereta pengami tanah menua Paku. Tindin bisi ati deka mai bala nembiak iya pindah lalu berimba menua nya ti endang diuan bansa Beketan. Iya enda takut laban iya arapka Beketan menua nya enda deka ngachau sida ti bumai. Perambu Tindin nya datai ba pending tuai Beketan ti benama Entinggi nya. Nya alai Entinggi pan ngempuruka bala sida sekaban belayan baka Entigu, Meragasing, Merajilan enggau Agan. “Enda jauh ari menua kitai tu bisi bala Dayak ti baru pindah ari ulu Skrang. Din suba sida nya mih munsuh kitai bansa Beketan. Suba kitai diau di Skrang, dialahka sida endur sida bumai ga kampung jerung ti endur kitai ngasu beburu ngiga pemakai. Diatu sida nya di ulu Sungai Enteban. Tentu sida nya ila deka berimba kampung jerung di menua kitai Paku ditu,” pia ku Entinggi mantaika serebana diri ngagai bala kaban belayan iya ti bukai nya. “Enti pia, sebedau sida ngerusak menua kitai ditu, manah kitai muru sida nya dulu. Aram kitai ngayau bansa Dayak nya, ambika sida enda datai di menua kitai di Paku ditu,” ku saut Entigu. Meragasing, Merajilan enggau Agan nagunka pala; tanda setuju enggau penemu Entigu nya. Entinggi mega nagunka pala.    (Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive. Sarawak Journal 1994-The Source of Iban History, Benedict Sandin)                                                           (Betampung ba Tusun Ke-25  minggu nyin ila) Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang awakka mih mudah agi dipansik laban mimit agi rampa. Bansa Dayak bukai awakka sida empu ga mansik. Nitihka pansik Litericha & Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia (2) Antu + Mensia + Bunsu Petara. Ila kita meda lenak agi amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115  Oleh HARRY USUP UMBAR 
See author's posts
